b'\n_START_ARTICLE_\nForcit\n_START_SECTION_\nTehtaan perustaminen\n_START_PARAGRAPH_\nSuomen r\xc3\xa4j\xc3\xa4hteiden k\xc3\xa4ytt\xc3\xb6tarve kasvoi 1800-luvulla lopussa rajusti infrastruktuurin voimakkaan rakentamisen, r\xc3\xa4j\xc3\xa4hteiden kehittymisen, sek\xc3\xa4 luonnonvarojen hy\xc3\xb6dynt\xc3\xa4misvolyymin kasvun my\xc3\xb6t\xc3\xa4. 1800-luvun lopussa k\xc3\xa4ytettiin yksist\xc3\xa4\xc3\xa4n louhintaan jo niin paljon r\xc3\xa4j\xc3\xa4hteit\xc3\xa4, ett\xc3\xa4 suuren kysynn\xc3\xa4n vuoksi perustettiin vuonna 1893 Hankoniemelle Hankoon r\xc3\xa4j\xc3\xa4hdysainetehdas._NEWLINE_Forcitin tehdasalue kuuluu Museoviraston inventoimiin valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin.\n_START_SECTION_\nNimihistoria\n_START_PARAGRAPH_\nRannikolla sijaitseva tehdas sai nimekseen aluksi Finska Forcit-Dynamit Aktiebolaget, joka johtui todenn\xc3\xa4k\xc3\xb6isesti yhteisty\xc3\xb6st\xc3\xa4 belgialaisen Compagnie de la Forcite-Dynamite:n kanssa. Yrityksen nimi suomalaistettiin hiukan my\xc3\xb6hemmin, jolloin siit\xc3\xa4 tuli Suomen Forsiitti-Dynamiitti Osakeyhti\xc3\xb6 \xe2\x80\x93 Finska Forcit-Dynamit Aktiebolaget._NEWLINE_1970-luvulla yhti\xc3\xb6 katsoi tarpeelliseksi nimen lyhent\xc3\xa4misen ja nykyaikaistamisen. Asiakkaiden k\xc3\xa4ytt\xc3\xa4m\xc3\xa4 Forsiitti-nimi, sek\xc3\xa4 yhti\xc3\xb6n logossa vuosikymmeni\xc3\xa4 ollut Forsit-sana helpotti nimivalintaa, jonka seurauksena yhti\xc3\xb6st\xc3\xa4 tuli Oy Forcit Ab vuonna 1981.\n_START_SECTION_\nEvakossa l\xc3\xa4nsirannikolla\n_START_PARAGRAPH_\nYhti\xc3\xb6 toimi Hangossa maaliskuuhun 1940 saakka, jolloin sen oli pakko muuttaa pois Moskovan rauhansopimuksen mukaan Neuvostoliiton sotilastukikohdaksi vuokratusta Hangosta. Dynamiittiosasto siirrettiin evakkoon Vaasaan ja varmuusr\xc3\xa4j\xc3\xa4hdysaine-, sek\xc3\xa4 tulilankaosasto Kokkolaan. 30 vuodeksi vuokrattu Hanko vapautui vuokraajalta kuitenkin jo Hangon taistelussa joulukuussa 1941. Kokkolassa evakossa olleet tehtaan osastot palasivat takaisin vuonna 1942 ja Vaasan osastot vuonna 1946.\n_START_SECTION_\nYhti\xc3\xb6 nykyisin\n_START_PARAGRAPH_\nForcit on nykyisin merkitt\xc3\xa4v\xc3\xa4 r\xc3\xa4j\xc3\xa4hdevalmistaja ja louhinta-alan toimija sek\xc3\xa4 Suomessa ett\xc3\xa4 Skandinaviassa. Sill\xc3\xa4 on tuotantolaitokset Hangossa ja Vihtavuoressa. Yhti\xc3\xb6 on ollut pitk\xc3\xa4\xc3\xa4n mukana ymp\xc3\xa4rist\xc3\xb6ty\xc3\xb6ss\xc3\xa4 toimimalla muun muassa vuodesta 1992 l\xc3\xa4htien Responsible Care eli Vastuu Huomisesta -ohjelmassa. Yhti\xc3\xb6n ymp\xc3\xa4rist\xc3\xb6j\xc3\xa4rjestelm\xc3\xa4 on auditoitu ja se on saanut ISO-14001 ymp\xc3\xa4rist\xc3\xb6sertifikaatin.'